Gevaarlikste rekenaar vir miljoene as ‘kuns’ verkoopThe Persistence of Chaos (Foto: Deep Instinct) Een van die vreemdste kunsprojekte in onlangse geskiedenis is ŉ rekenaar wat vir byna R20 miljoen op ŉ veiling in die Verenigde Koninkryk verkoop is. Die “Persistence of Chaos” is doelbewus met ses van die mees berugte virusse besmet is en is vir $1,345 miljoen verkoop. Die projek was ŉ gesamentlike poging deur die kunstenaar Guo O Dong en die internetveiligheidsmaatskappy Deep Instinct. Guo beskryf die projek as ŉ “bestiarium” met ŉ katalogus van sommige van die gevaarlikste bedreigings van die internetera. Hy het al die virusse in ŉ 11 jaar oue rekenaar (ŉ 10.2” Samsung NC10-14GB) geïnstalleer “want dit is lekkerder om die monsters in ŉ lewendige omgewing te sien”. Die ses virusse het gesamentlik ongeveer $95 miljard se skade aangerig toe dit versprei is. Dit sluit die ILOUVEYOU-virus in, ŉ rekenaarvirus uit 2000 wat as ŉ “liefdesbrief” per e-pos versprei is; en WannaCry, ŉ aanval wat in 2017 rekenaars in hospitale en fabrieke buite werking gelaat is en waarvoor Noord-Korea beskuldig is. Ander virusse op die rekenaar is MyDoom, SoBig, DarkTequila en BlackEnergy. Sekere voorsorgmaatreëls is getref om seker te maak dat die rekenaar geïsoleer word van ander netwerke en dat dit nie die infeksie sal versprei nie. Volgens die bepalings en voorwaardes ontvang die koper die rekenaar “as ŉ kunswerk vir akademiese redes”, omdat dit andersins onwettig sou wees om skadelike sagteware te verkoop. Internetveiligheidskenners het geskerts dat iemand, in plaas daarvan om miljoene te betaal, net ŉ rekenaar ŉ paar dae lank aan die internet moet verbind sonder enige sekuriteit. Guo O Dong is ŉ kontemporêre internetkunstenaar en sy werk lewer kritiek op die moderne aanlyn kultuur.